የሩሲያ ባቡር ኮርፖሬሽን በኢትዮጵያ የባቡር ግንባታ ለመሰማራት ፍላጎት እንዳለው ገለፀ
 – የሩሲያ ምድር ባቡር ኮርፖሬሽን በኢትዮጵያ የባቡር ግንባታ ስራዎች ላይ ለመሰማራ ከፍተኛ ፍላጎት እንዳለው ገለፀ፡፡የውጪ ጉዳይ ሚኒስትር ዴኤታ አቶ ዳዋኖ  ከድር የሩስያ ምድር ባቡር ኮርፖሬሽን ምክትል ፕሬዝዳንት አሌክሳንደር ሳልታኖር  የሚመራው የልኡካን ቡድን በጽ/ቤታቸው ተቀብለው አነጋግረዋል፡፡ ውይይቱን የተከታተሉት  የውጭ ጉዳይ ሚንስቴር ቃል አቀባይ አምባሳደር ዲና ሙፍቲ የሩሲያ ምድር ባቡር ኮርፖሬሽን በባቡር ግንባታ ስራዎች የካበተ ልምድ ያለው መሆኑን ገልፀው በሀገሪቱ በዘርፉ ቢሳተፍ የቴክኖሎጂ ሽግግር ለመፍጠር ከፍተኛ አስተዋጽኦ ያበረክታል ብለዋል፡፡ሚኒስቴር መስሪያ ቤቱ የሩሲያ ባለሀብቶች በሀገሪቱ በሚካሄዱ የባቡር ግንባታ ስራዎችና በሌሎች ምቹ የኢንቨስትመንት አማራጮች ላይ እንዲሰማሩ ምክትል ፕሬዝዳንቱ ጥረት እንዲያደርጉ ጠይቋል፡፡ የሩስያ ምድር ባቡር ኮርፖሬሽን ምክትል ፕሬዝዳንት  አሌክሳንደር ሳልታኖር በበኩላቸው የኢትዮጵያ  የባቡር ግንባታ ስራ በዘርፉ ለተሰማሩ ኩባንያዎች የሚያሰራ መሆኑን ጠቁመው የሀገራቸው ኩባንያዎች በዘርፉ ለመሰማራ ከፍተኛ ፍላጎት እንዳላቸው ተናግረዋል፡፡ልኡካን ቡድኑ በሀገሪቱ የባቡር ግንባታ ስራዎች ላይ ለመሰማራት ባለፉት ጊዜያት ከጠቅላይ ሚኒስትር ሀይለማሪያም ደሳለኝ እና ከኢትዮጵያ የምድር ባቡር ሃላፊዎች ጋር መክረው እንደነበር የውጪ ጉዳይ ሚኒስትር አውስቷል፡፡በዘርፉ የቅድመ ጥናት ስራዎች ላይ የተሰማራው የሩስያ ምድር ባቡር ኮርፖሬሽን  በኢትዮጵያ ያለውን የባቡር ግንባታ ሂደት ካጤነ በሃላ በቀጣይ በዘርፉ እንደሚሰማራ ይጠበቃል፡፡